Imtella' Frar 12, 2021 Rapport: Nigel Mifsud Il-pandemija ħassret iċ-ċelebrazzjonijiet ikkuluriti tal-Karnival, iżda tinsab irrappreżentata f'uħud mill-istallazzjonijiet artistiċi li l-karristi ħejjew għal din is-sena u li ntramaw fil-Belt u fi bnadi oħra b'mod li jistgħu jitgawdew mit-tfal u l-kbar waqt li jkunu għaddejjin bil-mixi jew mill-vetturi. Ir-renju tal-bluha fetaħ, anke jekk qajla jistgħu isiru ċelebrazzjonijiet. Minkejja li l-kostumi tal-karnival baqgħu fil-gwardarobba, il-Belt fejn normalment isiru ċ-ċelebrazzjonijiet ewlenin, sebħet b'libsa ta' ilwien. Il-pandemija ħarbtet il-programm ta' ċelebrazzjonijiet tal-karnival Madanakollu, kif wieħed jidħol il-Belt isib jilqgħu lir-Re tal-Karnival f'wieħed minn sensiela ta' istallazzjoni artistiċi skjerati tul triq ir-Repubblika, bl-ilwien tagħhom ifakkru fir-Renju tal-bluha. "Fil-pandemija Armajt, Rasi 'l Isfel Spiċċajt" hi t-tema tar-Re tal-Karnival li juri kif il-COVID qaleb lid-dinja rasha 'l isfel. Clyde Axisa, wieħed minn dawk li ħadem fuq din l-istallazzjoni, qal li l-arti issellem lil dawk li qed iħabbtu wiċċhom dirett mal-virus. "Ir-Re tal-Karnival qed iwassal il-messaġġ li qed jirringrazzja lill-frontliners kollha. U qed iwassal il-messaġġ biex il-Maltin ma jaqtgħux qalbhom u d-dinja ma taqtax qalbha u bir-restrizzjonijiet xorta irnexxielna nagħmlu karnival żgħir." Quddiem il-Parlament ukoll, stallazzjoni li tirrapreżenta l-istorja ta' Peter Pan u Captain Hook. Charles Briffa spejga kif minkejja li ma ppreżentawx karru bħas-soltu, il-ħidma biex joħolqu karru żgħir xorta kienet sfida. "Avżajthom li se nagħmlu xi ħaga żgħira. Kien hemm min qalli li qed jibża' jinżel il-maħżen. Kien hemm min qalli li limitat kemm fil-ħin u anke minħabba is-sitwazzjoni. U bl-għajnuna ta' 4 min-nies kollox għamilna dil-biċċa arti." Apparti l-Belt, diversi żoni oħra madwar il-pajjiż ħadu dehra karnivaleska. Fost dawn, ħidma artistika b'tema ambjentali intramat fil-Pjazza ta' Raħal Gdid, waqt li mar-roundabout fi Triq Aldo Moro l-Marsa, l-arti twassal messaġġ biex insalvaw l-oċeani. Fi Pjazza Fra Diegu fil-Ħamrun, messaġġ ta' għaqda f'dan iż-żmien ta' pandemija, waqt li kif mistenni fuq l-għatba tal-Isptar Mater Dei ċelebrazzjoni tar-rebħa fuq il-covid. Il-President tal-Għaqda Parteċipanti tal-Karnival Clint Axisa, qal li b'differenza mis-soltu ix-xogħol fl-imħażen din id-darba beda tard: f'Novembru, iżda mill-mitluf qed jieħdu li jistgħu. "Ma kinitx faċli nsibu sponsors, ma kinitx facli insibu helpers, għall-grazzja t'Alla wasalna, nitolbu u ningħaqdu flimkien u naslu li l-karnival tas-sena d-dieħla ikun ferm ikbar. Dik hi ix-xewqa tagħna." Fi tmiem il-ġimgħa, TVM2 ukoll se jkun qed jingħaqad maċ-ċelebrazzjoni tal-Karnival Is-Sibt filgħodu xandira tal-Karnival tat-Tfal li sar is-sena l-oħra; il-Ħadd programm b'rabta mal-ħidma li ssir fl-imħażen tal-Karnival, it-Tnejn rappreżentazzjoni tal-Qarċilla li nġibdet fil-Palazz tal-Inkwiżitur fil-Birgu u għall-għeluq: it-Tlieta dokumentarju dwar l-istorja tal-Karnival.